Ewilikongudu laElcin ola finda kOkahao mehuliloshivike
Elelolo loshikandjongeleki shaElcin shokOuninginino ola li la ongala mOnakayale pexulilo laJanuali nola tokola li ye eenyala meenhamanana odo da kala oule wefimbo lile meongalo Okahao.
Oupyakadi womeongalo Okahao owa tukulukile petameko lodula ya dja ko eshi eleloshikandjongeleki la li la tokola okulundululila omufitaongalo Haitana keongalo Okambebe.
Otaku hokololwa nokutya omufita Haitana i na fimaneka etokolo leleloshikandjongeleki neenhamanana oda tukuluka ngaho meongalo. Ovakwaneongalo vamwe ova kala tava popile omufita ve udite nokutya etokolo loku mu lundulula inali ningwa pauyuuki, omanga ovakwaneongalo vakwao tava indile omufita Haitana a fimaneke omatokolo eleloshikandjongeleki ngaashi a ana okuninga efimbo a yapulilwa oshilonga shoufitaongalo.
Eleloshikandjongeleki ola hala opo ngeno eenhamanana odo di li mOkahao di kale da kandulwa po manga omafiku 23 Febuluali inaa koya.
Elelo olali la ongala mOnakayale momafiku 28 fiyo 29 aJanuali, nola kundafana omukundu weongalo Okahao ngaashi wa kala nokweendwa nao oule wefimbo lile nola tokola okuninga po sha opo ku alulilwe elandulafano nengungumano meongalo
linya.
Onga onghatu yotete monghendabala yokukandula po omukundu, elelo loshikandjongeleki ola tokola okutalelapo eongalo Okahao mexuliloshivike twa taalela, hano momafiku a-8 fiyo 9 Febuluali nokuya meenghundafana domoule noilyo yeleloongalo olo li li po paife oshoyo okukundafana naava va li meleloongalo pefimbo omufita Hulda Shau Haitana a nangekwa meongalo linya.
Omubishofi Josaphat Shanghala oye a li omunashipundi woshoongalele omu mwa dja etokolo eli.
Poshoongalele opa kalwa yo komuhoololwabishofi Dr. Veikko Munyika, ovafitaongalo Jesaya Hanghuwo, Joseph Avia, Aina Amupala, Titus Mbango, Hosea Emuno Iiyambo naTitus Heita oshoyo ovashamane Johannes Ndatipo naLazarus Kornelius.
Lwopokati opo, ovakwaneongalo ovo tava ti otava popile ewanifopo lomaufomhango ongeleki, ova pitifa omushangwa tava ti omufita Haitana okwa yakula meongalo Okahao okudja Januali fiyo Desemba 2013 shihe li pamhango.
Momushangwa wa shainwa kuElia Shilumbu naAndreas Anguuo otamu yandjwa omatomhelo nokutya omolwashike tava pataneke onhopolwa onhi-156/13 yelelongeleki laElcin oyo tai pitike omufita haitana a kale meongalo Okahao.
Otava ti onhopolwa 156/13 oya pitifwa she likolelela komalyuudo nomahalo opapolitika ndee hakomaufomhango
aElcin.
Otava ti, pamaufomhango aElcin, eleloshikandjongeleki olo alike li na oufemba okunangeka nokulundulula ovanashilongangeleki.
umb_Latn umb_Latn umb_Latn umb_Latn zsm_Latn umb_Latn ceb_Latn umb_Latn umb_Latn nso_Latn umb_Latn umb_Latn fij_Latn hau_Latn xho_Latn